Писмо от Васил Левски до комитета в Пазарджик, 29.10.1872
Преди двайсет дни [бил] пратен човек нарочно от Влашко да ме вика. Не знам за какво. Днес телеграфирах, че след 30 дена ще се отправя натам. 

Имаме дадени думи да се вършат много работи. Казвал съм Ви. Може би за военното училище да се тури в ред, или пу[шки]… и правилата военни [да се пренесат], за което бях асла готов после малко време да отида, за да се тури [всичко] в ред. Сега, като ме викат оттам по-скоро да отида, гледайте да съобщите на всичките членове [в града] и във [селата] да съберат пари, колкото може повечко, та да се видят [уредят] горните нужни. Защото не мога лесно да отида пак, [а] може [би] и никога! Та пари, пари! И колкото повече съберете, ще ги дадете [на] приносящия познат Ви поща, ако сам не дойда после 15–20 дена. Забравил бях да Ви оставя разрязана книга. Сега Ви изпрашам. Чрез нея ще търсите тайно подписка[та] ми.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.79

Писма от Васил Левски